Moenie môre met jou saamdra nie | Netwerk24
Moenie môre met jou saamdra nie
Deur Dr. Hannes De Kock 08 Mei 2019 06:01
“Moet julle dus nie oor môre bekommer nie, want môre bring sy eie bekommernis. Elke dag bring genoeg moeilikheid van sy eie.” – Matteus 6:34
Waarom laat jy jouself toe om oor die toekoms bekommerd te wees?
Bekommernis oor die toekoms is heeltemal nutteloos: Dit bereik hoegenaamd niks nie.
Ons kan inderdaad verder gaan en sê dat bekommernis nooit van enige waarde is nie.
Dit word juis glashelder wanneer jy die toekoms moet aandurf.
Dan is bekommernis niks anders as ’n mors van energie nie.
Dit maak nie saak hoeveel jy jou bekommer nie; jy kan daaraan niks doen nie.
Die gewaande katastrofes is in elk geval denkbeeldig.
Dit is slegs moontlikhede, en mag miskien nooit eens realiseer nie.
Ons moenie vooruit lewe en môre se kwota vandag op ons skouers laai nie, want dit kan te veel raak om te dra.
Ons moet dit dag vir dag doen.
As jy deur die lewe wil gaan sonder om jouself te verlam en te belas, en sonder om dalk jou gesondheid in te boet en ’n senuwee-ineenstorting te kry, moet jy hierdie belangrike reëls gehoorsaam: Moenie gister of môre met jou saamdra nie; leef vir vandag en vir die uur waarin jy nou is.